section_heading: Koncept i teme
paragraph_text: Žanrovski, pjesme svoje korijene vuku iz americane, folka, countryja i gospela. To su uglavnom obrade Cashovih prijatelja i suradnika, ali i zapadnjačkih klasika. Kao što je to bio slučaj s mnogim obradama s prethodnih pet albuma, mnoge od njih u Cashovoj interpretaciji poprimaju drugo značenje. "For The Good Times", balada Krisa Kristoffersona o prekidu ljubavne veze, u Cashovoj verziji je oproštaj od ovozemaljskog života, dok je tradicionalna havajska pjesma "Aloha Oe" Cashov simbolični pozdrav materijalnom svijetu i trenutačni rastanak do ponovnog susreta.